Antti Tuomainen

Antti Tuomainen (s. 1971 Helsinki) on suomalainen kirjailija, jonka teoksissa yhdistyvät rikoskirjallisuus ja musta huumori. Syksyyn 2023 mennessä hänen kirjojaan oli julkaistu yli 30 maassa ja hän on kansainvälisesti yksi Suomen luetuimpia kirjailijoita.
Koulutukseltaan hän on filosofian ylioppilas.
Ura.
Ura sisällöntuottajana.
Tuomainen opiskeli lukion jälkeen pari vuotta englantilaista filologiaa, vapaa-ajallaan hän kirjoitti runoja. Opintojen ohella hän alkoi työskennellä copywriterina. Kaikkiaan hän toimi mainosalalla 12 vuotta, muun muassa Bob Helsinki -mainostoimistossa. 
Seitsemän copywriter-vuoden jälkeen hän irtisanoi itsensä kirjoittaakseen esikoisromaaninsa. Kirjan ilmestyttyä hän palasi Bob Helsinkiin, mutta sai potkut yt-neuvotteluissa ja alkoi kirjoittaa Parantaja-romaaniaan.
Hän on toiminut myös vapaana toimittajana ja avustanut muun muassa Image-lehteä. Hän teki töitä myös elokuva- ja tv-käsikirjoittajana.
Hän on osuuskuntamuotoisen kustantamo Crime Timen perustajajäsen.
Syksyllä 2023 Tuomainen aloitti Apu-lehden kolumnistina.
Ura kirjailijana.
Tuomaisen viisi ensimmäistä kirjaa sijoittuivat joko täysin tai suurimmalta osaksi hänen synnyin- ja asuinkaupunkiinsa Helsinkiin. Tuomaisen esikoisteos "Tappaja, toivoakseni" (2006) kertoo velkaantuneesta, tappajaksi värvätystä, mutta tehtävässään epäröivästä miehestä. Myllylahden kustantama tarina kasvaa vakavaksi tutkielmaksi kostonhimosta, oikeudesta ja vastuusta, se ei ole murhaviihdettä vaan kielellisesti huoliteltu tapahtumakulku teemasta "saako pahan tappaa". Tuomainen oli lähettänyt kirjansa kahdeksalle kustantajalle, joista vain Myllylahti kiinnostui teoksesta. 
Myllylahti kustansi myös seuraavan romaanin "Veljeni vartija" (2009), joka kertoo isoisästä, isästä ja pojista, jotka kaikki ajautuvat rikoksiin. Tuomaista luonnehdittiin ”noir-dekkaristiksi”. Tuomainen toimi kahdessa ensimmäisessä kirjassaan omana kustannustoimittajanaan. Kumpikaan kirjoista ei herättänyt laajaa huomiota.
Helsinki-kirjat kustansi Tuomaisen kolmannen romaanin "Parantaja" (2010). Se sijoittuu tulevaisuuden Helsinkiin, joka on kokenut ilmastonmuutoksen aiheuttaman katastrofin. Päähenkilö etsii kadonnutta toimittajavaimoaan, joka oli selvittämässä sarjamurhan taustoja. Tuomainen sai teoksesta Suomen dekkariseuran Vuoden johtolanka -palkinnon. Palkinnon myötä ruotsalainen kirjallisuusagentuuri Salomonsson Agency kiinnostui Tuomaisesta ja alkoi edustaa häntä Suomen ulkopuolella. Kirja nosti hänet myös kansainväliseen suosioon. 
Vuonna 2011 Tuomainen nousi ilmiöksi Lontoon kirjamessuilla ruotsalaisen Salomonsson Agency- agentuurinsa avulla. 
"Synkkä niin kuin sydämeni" (2013) ja "Kaivos" (2015) jatkoivat tummasävyisten, noir-henkisten rikosromaanien linjaa. 
Romaani "Mies joka kuoli" (2016) merkitsi käännettä Tuomaisen kirjailijanuralla. Tyylilaji vaihtui crime noirista mustaan komediaan.
Vuonna 2017 julkaistu "Palm Beach Finland" jatkoi mustan huumorin viljelyä. Kirja sijoittuu pieneen suomalaiseen rannikkokaupunkiin ja sinne perustettuun lomakohteeseen. Marraskuussa 2018 brittiläinen "The Times" -lehti kuvasi Tuomaista kirjan perusteella Euroopan hauskimmaksi kirjoittajaksi. 
Vuoteen 2018 mennessä Tuomaisen teoksia oli julkaistu lähes 30 maassa. Häneltä ilmestyi "Pikku Siperia" -kirja, jossa itäsuomalaiseen talvimaisemaan putoaa arvokas meteoriitti, jota paikallinen pastori alkaa vartioida. Vuonna 2019 "The Times" valitsi kirjan yhdeksi vuoden parhaista. 
Vuonna 2020 ilmestyneessä "Jäniskerroin"-romaanissa vakuutusmatemaatikko perii veljeltään seikkailupuiston, jonka ympärillä on salaisuuksien verkko. Elokuussa 2021 ilmestyi kirjatrilogian toinen osa, Hirvikaava.
Vuonna 2024 ilmestyi Tuomaisen teos Tappokeli. Siihen mennessä hänen kirjojaan oli oli julkaistu yli 30 maassa.
Tyyli.
Tuomainen on tunnettu vauhdikkaista, sujuvista ja harkituista jännitysromaaneistaan ja lakonisesta huumoristaan. Hänen valtteinaan on pidetty omaperäisiä juonia ja henkilöhahmoja, jotka poikkeavat pohjoismaisesta dekkariperinteestä. Tuomaisen kieltä on kuvattu huolelliseksi, mutta rennoksi ja tyyliä farssimaiseksi. Hänen kirjansa alkavat yleensä jollain eksistentiaalisella ongelmalla, jota päähenkilö alkaa selvittämään. "The New York Timesin" mukaan Tuomaisen kirjojen lukijat nauravat rikoksista lukiessaan. Kirjojen huumori ammentaa vastakohdista, erilaisten asioiden kohtaamisista. Kirjoissaan Tuomainen käsittelee ihmis- ja perhesuhteiden lisäksi myös merkittäviä yhteiskunnallisia kysymyksiä ja vakavia filosofisia kysymyksiä, mikä tekee niistä yllättävän koskettavia.
Tuomaisen esikuvia rikoskirjallisuuden puolella ovat muun muassa George Pelecanos, Elmore Leonard, James Lee Burke, Dennis Lehane, James Sallis, Donald E. Westlake­ ja Lawrence Block.
Filmatisoinnit.
"Mies joka kuoli" -romaanista tehtiin Elisa Viihteelle kuusiosainen televisiosarja Mies joka kuoli, jonka kuvaukset aloitettiin kesällä 2021. Samuli Valkaman ohjaaman jaHaminassa kuvatun sarjan pääosissa ovat Jussi Vatanen. ja Sara Soulié. Tuomainen esiintyy itse sarjassa cameoroolissa kahvilan asiakkaana. Sarja sai ensiesityksen Elisa Viihde-palvelussa kesäkuussa 2022 ja oli vuoden katsotuin ohjelma palvelussa. Vuonna 2025 sarjasta julkaisiin toinen tuotantokausi, joka alkaa Tokiossa. Tuomainen kirjoitti toiselle kaudelle alkuperäistarinan, josta Brendan Foley muokkasi käsikirjoituksen.
Kesäkuussa 2021 kerrottiin, että Tuomaisen vuonna 2020 julkaistusta "Jäniskerroin"-romaanista tehdään Hollywoodissa The Rabbit Factor -elokuva, jonka tuottavat Amazon Studios ja Mandeville Films. Elokuvan päärooliin oli kiinnitetty Steve Carell ja käsikirjoittajaksi David Hemingson. Tuomainen toimii elokuvassa vastaavana tuottajana.
Dome Karukoski ohjasi Tuomaisen kirjaan Pikku Siperia perustuvan Pikku Siperia-rikoskomedian, joka julkaistiin vuonna 2025 Netflixin kautta 190 maahan. Elokuvassa näyttelee muun muassa Eero Ritala, Malla Malmivaara, Tommi Korpela ja Martti Suosalo. Elokuva oli Netflixin ensimmäinen suomalainen alkuperäiselokuva.
Teokset.
Käännökset.
Vuoteen 2017 mennessä Tuomaisen teoksia oli käännetty 25 eri kielelle. Esimerkiksi Jäniskertoimen käännösoikeudet on myyty 17 maahan.
Tuomaisen kirjoja myydään enemmän ulkomailla kuin Suomessa. Vuoteen 2021 mennessä Tuomaisen kirjoja oli myyty yli 30 maassa.
Vuoteen 2025 mennessä Tuomaisen teoksia oli käännetty yli 30 kielelle.
Yksityiselämä.
Tuomaisen äiti oli ammatiltaan opettaja ja isä kansantaloustieteilijä. Perhe vietti kesät Haminassa, josta Tuomaisen vanhemmat ovat kotoisin.
Tuomainen asuu Helsingissä vaimonsa kanssa. Vuonna 2003 hän lopetti alkoholin käytön ja pitää sitä uransa kannalta tärkeänä tekijänä. Hän on kirjoittanut kaikki romaaninsa Hakaniemessä sijaitsevassa työhuoneessaan.